《刘廷器云山图》
明代·张宁

风流太守竹鹤翁，平生雅重真襄公。公方司马掌邦政，邂逅相见都门中。

酒酣为写江南意，超忽家园坐中致。清风未许北窗眠，白头持赠东床婿。

高堂素壁悬清秋，举目直欲穷冥搜。天高地迥望不极，水漠山冥看欲愁。

初疑苕溪二三月，桑柘连村雨时歇。阴晴未定禁蚕天，烟火萧条来往绝。

又疑西湖夜向晨，朝氛宿霭迷空尘。隔林灯火读书晓，满地落花风雨春。

兴来欲趁扁舟渡，苍茫不见行人处。鸥波亭上是耶非，放鹤坡头到曾未。

连云天栈乱石滩，处处逢人行路难。鉴湖盘谷远莫及，安得此境终盘桓。

何翁山水真足数，此幅由来倍清古。粗毫淡墨意自适，未必经营心独苦。

子昭舜举直细工，元晖彦敬高同风。世间能事不受迫，识画惟有青鞋翁。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。